Оригинална верзија националне химне Руанде написана је када је земља постала независна од белгијске колонијалне власти 1962. године под називом „Наша Руанда” (, кињ. "-{Rwanda rwacu}-"). Руанда је своју независност остварила у периоду великих тензија праћених Руандском револуцијом, у којој је већинска етничка група Хуту свргла са власти вековима доминантнију мањинску етничку групу Тутси. Револуција је изазвала велике нереде праћене насиљем и тако приморала преко 100.000 људи да пронађу сигурно уточиште у суседним државама. У наредних тридесет година, под влашћу председника Грегора Кајибанде и Жувенала Хабијаримана забележен је нови циклус насиља, који је кулминирао 1990их година када је отпочео Грађански рат у Руанди на челу са вођом Тутса у егзилу Полом Кагамеом, убиством председника Хабијаримана и Геноцидом у Руанди 1994. године, у којем су између 500.000 и 1.000.000 припадника етничке групе Тутси и политички умерених Хутија  убијени од стране Хуту екстремиста, по налогу привремене владе, за само 100 дана.